Cucut

### Altres noms

*Mécontent*, *Coucou*, *Cuckoo*, *Hère*, *As qui court*, *Chase the Ace*, *Ranter Go Round*

### Joc en equip

No

El **Cucut** és un joc de cartes francès molt senzill, amb segles d'història. És conegut en català també pel nom de **Quatre duros**, **Dimoni** o **Miau** i en cada idioma per la traducció del nom: *Coucou* en francès, *Cuckoo* en anglès, *Cucù* en italià, etc. a més d'altres noms com *Hère* o *As qui cort* (també en francès) o *Chase the Ace* i *Ranter Go Round* (en anglès).

S'hi juga amb una baralla francesa. El joc recomanat és a partir de 5 jugadors i, encara que n'accepta un gran nombre, les partides amb massa participants es poden arribar a fer llargues.

## Objectiu

L'objectiu de cada ronda és evitar ser el jugador que té la carta de menys valor.

## Valor de les cartes

El valor de les cartes, de major a menor valor és: K, Q, J, 10, 9, 8, 7, 6 5, 4, 3, 2 i, finalment, l'as, que és la que té el valor més baix. **El coll de les cartes és irrellevant**. La K és la carta més bona i té la propietat afegida que priva l'intercanvi al jugador de la dreta, com s'explica més endavant.

## Puntuació

Al final de cada ronda, **el jugador que té la carta més baixa perd una vida**. Les vides es poden materialitzar en fitxes. Si hi ha més d'un jugador empatat amb la carta més baixa, tots aquests perden una vida.

## Preparació

Acordau a quantes vides es jugarà la partida, per exemple 5. Si jugau amb fitxes, donau-ne a cadascú tantes com vides hàgiu establert. Si hi jugau apostant, posau la mateixa quantitat de diners per hom fent pot. Triau un repartidor i repartiu una sola carta cap per avall a cadascú.

## Regles

A cada ronda, els jugadors tenen un sol torn. Començarà el jugador de l'esquerra de qui ha repartit, i se seguirà en sentit horari fins al torn del repartidor, que tancarà la ronda. Cadascú en el seu torn ha de decidir si es vol quedar la carta que li ha tocat o s'estima més provar sort i canviar-la per la del jugador que té a l'esquerra. Cal aclarir, si escau el dubte, que es juga a carta tapada, ningú coneix el valor de les cartes d'altri (llevat que ja hagi fet un canvi). En cas de voler canviar la carta al jugador de l'esquerra, **aquest no s'hi pot negar, llevat que tingui una K** (un rei). Si el jugador amb qui s'anava a fer el canvi té una K, ha de descobrir-la i cantar «Cucut!»: el canvi queda denegat i el torn passa al següent jugador (assumint que tanmateix qui té la K no la canviarà, car és la carta més alta que es pot tenir).

Cada jugador procedirà de la mateixa manera fins arribar al torn del repartidor, que haurà de triar entre quedar-se la carta que té o escapçar la baralla i agafar-ne una d'allà, descobrint-la tot d'una. Si la carta que ha tret de la baralla resulta ser una K, el canvi quedarà denegat i s'haurà de quedar amb la que tenia en mà.

En haver resolt el torn del repartidor, tots els jugadors mostren la seva carta i el jugador amb la carta més baixa perd una vida (se li retira una fitxa, si jugau amb fitxes) i es passa a la següent ronda, canviant de repartidor en sentit horari.

### Final del joc

Els jugadors que han perdut totes les vides queden eliminat del joc. El joc continua acumulant rondes **fins que només queda un jugador viu, que és qui guanya la partida** i s'endú el pot (si n'hi ha). En cas d'esdevenir-se la situació que a tots els jugadors restants els queda una sola vida i empaten a la carta més baixa, de manera que quedarien eliminats tots dels jcos, hi ha diferents normes al respecte. Convé acordar la resolució abans de començar la partida:

1. Tots dos són declarats guanyadors i es divideixen el pot a parts iguals.
2. Mantenen la vida que els quedava i juguen una altra ronda per a resoldre-ho.
3. Cadascú escapça i treu una carta de la baralla. Qui treu la carta més alta, guanya i s'endú el pot.
4. Ningú en resulta guanyador i el pot s'acumula per a la pròxima partida, que tant es pot jugar únicament amb el pot romanent com afegint-hi la quantitat que correspondria a la nova aposta.

## Variacions

* **Avantatge per al repartidor**. Qui reparteix es dona a si mateix tres cartes, en lloc d'una, es queda la que vol i deixa les altres dues damunt la taula cap per avall al fons de la baralla. En aquesta variant, el repartidor no intervé en els possibles intercanvis: comença el jugador que té a l'esquerra i el que té a la dreta serà qui tancarà la roda i haurà de triar entre quedar-se la carta que tenia o agafar-la escapçant la pila.

## Curiositats

El Cucut és un joc ben antic, la primera referència que se'n té es remunta a l'any 1490 a França, en què era conegut pel nom de *Mécontent* ('descontent'). Les primeres regles apareixen sota el nom de *Hère*, l'any 1690 i de *Coucou* l'any 1721. El nom *As qui court* apareix a mitjan segle XIX, encara que el nom de *Coucou* ha persistit a França fins a l'actualitat. Sembla que es va importar a Anglaterra cap a l'any 1881, on fou conegut com a *Ranter Go Round*, encara que ara es coneix també per *Cuckoo*, que és la traducció de la denominació francesa predominant.

## Referències

1. ↑ http://www.cccj.es/reglaments/4duros.htm
2. ↑ https://en.wikipedia.org/wiki/Coucou